钦定古今图书集成/明伦汇编/家范典/第029卷 > 《魏张揖博雅》 > 《蛊卦》
## 钦定古今图书集成/明伦汇编/家范典/第029卷 > 《魏张揖博雅》 > 《蛊卦》

九二：干母之蛊，不可贞。

〈程传〉九二阳刚为六五所应，是以阳刚之才在下，而干夫在上，阴柔之事也，故取“子干母蛊”为义。以刚阳之臣，辅柔弱之君，义亦相近。二巽体而处柔，顺义为多，“干母之蛊”之道也。夫子之于母，当以柔巽辅导之，使得于义，不顺而致败，蛊则子之罪也。从容将顺，岂无道乎？以妇人言之，则阴柔可知。若伸己刚阳之道，遽然矫拂则伤恩，所害大矣，亦安能入乎？在乎屈山？下意，巽顺将承，使之身正事治而已，故曰“不可贞。”谓不可贞固，尽其刚直之道，如是，乃中道也，又安能使之为甚高之事乎？若于柔弱之君，尽诚竭忠，致之于中道则可矣，又安能使之大有为乎？且以周公之圣辅成王，成王非甚柔弱也，然能使之为成王而已，守成不失道则可矣，固不能使之为羲、黄、尧、舜之事也。二巽体而得中，是能巽顺而得中道，“合不可贞”之义，得“干母蛊”之道也。〈本义〉九二刚中，上应六五，“子干母”，蛊而得中之象。以刚承柔而治其坏，故又戒以“不可坚贞”，言当巽以入之也。

《象》曰：“干母之蛊”，得中道也。

〈程传〉二得中道而不过刚，“干母、蛊”之善者也。〈大全〉中溪张氏曰：“干母之蛊”，与干父之蛊不同。子之于母，但当柔行巽入，以饬治其蛊。若专尚刚直，尽行拨乱反正之事，则于中道未为得也。